
Διεθνής Συνάντηση Εργασίας 

για την  «Ελληνική Γλώσσα και τη Γλωσσική Αγωγή»
Από 28 έως 30 Ιουνίου 2010 θα λάβει χώρα στη Θεσσαλονίκη Διεθνής Συνάντηση Εργασίας για την «Ελληνική Γλώσσα και τη Γλωσσική Αγωγή», με τη συμμετοχή 65 Ελλήνων και Ξένων ειδικών. Μεταξύ των τελευταίων και οι: R. Hunter, βασιλικός καθηγητής Αρχαίων Ελληνικών στο Καίμπριτζ, οι καθηγητές David Holton (Cambridge), H. Tonnet (στην INALCO του Παρισιού), V. Gonzalez (Πανεπιστήμιο της Malaga), Lucia Marcheselli (του Πανεπιστημίου της Τεργέστης), M. Fantuzzi (Columbia, USA) κ.ά.

Η κλειστή αυτή Συνάντηση Εργασίας οργανώνεται από το Κέντρο Ελληνικής Γλώσσας (ΚΕΓ), ίδρυμα έρευνας και εφαρμογών που λειτουργεί ως συμβουλευτικό και επιτελικό όργανο του Υπουργείου Παιδείας Δια Βίου Μάθησης & Θρησκευμάτων σε θέματα γλωσσικής αγωγής και πολιτικής. Οργανωμένη σε επτά στρογγυλά τραπέζια, θα καλύψει αναλυτικά σημαντικές όψεις της γλώσσας και της γλωσσικής αγωγής, αναφερόμενες σε βασικά κεφάλαια της τυπικής και άτυπης εκπαίδευσης εντός και εκτός της επικράτειας: Διδασκαλία της Ελληνικής ως Μητρικής Γλώσσας, Ελληνική γλώσσα και ΜΜΕ, Τα Αρχαία Ελληνικά στην Ελλάδα, Διδασκαλία της Ελληνικής στην Εκπαίδευση Ομογενών Εξωτερικού, Διδασκαλία της Ελληνικής ως Β΄ και ως Ξένης Γλώσσας σε ενηλίκους, Διδασκαλία της Ελληνικής ως Δεύτερης Γλώσσας σε μαθητές (στην Ελλάδα), Η Ελληνική στην Τριτοβάθμια Εκπαίδευση («Έδρες» Εξωτερικού). Ιδιαίτερη έμφαση θα δοθεί σε τρία βασικά έργα του ΚΕΓ: στην προώθηση του «Πιστοποιητικού Ελληνομάθειας», ως εργαλείου για τη διάδοση της ελληνικής στο εξωτερικό, στις «Διαδρομές», σύστημα εξ αποστάσεως κατάρτισης «δασκάλων της ελληνικής ως Ξένης Γλώσσας στο εξωτερικό», και στην ενσωμάτωση των Νέων Τεχνολογιών στη γλωσσική διδασκαλία («Πύλη για την Ελληνική Γλώσσα»: www.greek-language.gr).
Η Διεθνής Συνάντηση Εργασίας τελεί υπό την αιγίδα του Υπουργείου Παιδείας, Διά Βίου Μάθησης & Θρησκευμάτων, σε ένδειξη της μεγάλης σημασίας που της αποδίδει η Υπουργός Άννα Διαμαντοπούλου για τη χάραξη εθνικής στρατηγικής για τη γλώσσα. Με ίδιο έντονο ενδιαφέρον, ωστόσο, συμμετέχουν στις εργασίες, εντεταγμένοι στα οικεία στρογγυλά τραπέζια, ανώτεροι αξιωματούχοι και από τα Υπουργεία Εξωτερικών και Πολιτισμού, τα οποία ενισχύουν τις «έδρες ελληνικών» στο εξωτερικό. Επίσης, προσωπικότητες όπως: οι ομότιμοι καθηγητές κλασικής φιλολογίας Δ. Μαρωνίτης του ΑΠΘ και Φάνης Κακριδής (Ιωαννίνων), ο πρώην Πρόεδρος της Ακαδημίας Αθηνών κλασικός φιλόλογος Ν. Κονομής, ο Πρόεδρος του Συμβουλίου Αποδήμου Ελληνισμού Στ. Ταμβάκης και ο επικεφαλής ΣΑΕ Ευρώπης καθηγητής Κ. Δημητρίου, επιστημονικά μέλη του Παιδαγωγικού Ινστιτούτου, ο Πρόεδρος του ΙΕΛ καθηγητής Μέρτζιος. 

Τέλος, η ολομέλεια της Διεθνούς Συνάντησης Εργασίας θα διαβουλευθεί πάνω στην πιθανή ίδρυση (σκοπιμότητα, σύνθεση και λειτουργία) ενός νέου θεσμού, του «Εθνικού Συμβουλίου για τη Γλώσσα», το οποίο εξετάζει η πολιτική ηγεσία του Υπουργείου. 

